Illustration Lars Andersen

På Facebook kan man altid finde nogen, som er sure.

Således også da DR den 8. september offentliggjorde, at Underholdningsorkestret skulle lukkes som en del af en større spareplan.

Ud over at forskellige kultur- og mediepersonligheder mener, at orkesterlukningen er en dårlig ide, så er der også små 47.000, der synes godt om facebooksiden ’Bevar DR Underholdningsorkestret’.

Det berettede en lang række medier – heriblandt DR, Metroxpress og Jyllands-Posten. Kigger man nærmere på medlemmerne af gruppen, støtter 192 af dem også facebooksiden ’AFSKAF DR LICENS’. Det kan umiddelbart virke pudsigt, da DR’s sparerunde skyldes færre licensmidler, og ’AFSKAF DR LICENS’ arbejder for en ”total afskaffelse af den tvungne licens”.

Vi ringede til nogle af de facebookbrugere, der er medlem af begge grupper, for at høre, hvordan de to sager hænger sammen.

Christina Ramshøj Jensen, 29 år, produktionsleder i tøjindustrien, Rønnede:

»Jeg vil gerne betale min licens, hvis der kommer noget ordentligt i fjernsynet. Det bidrager Underholdningsorkestret med. Der er for mange gentagelser. ’Robinson Ekspeditionen’ og ’X Factor’ er nogle udbollede koncepter – for at sige det på godt dansk. Kom videre. Jeg kan bedre se, at mine penge går til Underholdningsorkestret end til ’De Unge Mødre’.«

Men DR laver ikke de unge mødre …

»Det ved jeg godt. Det var bare for at tage et eksempel.«

Joon Poore, 27 år, stuntmand, Nærum:

»Jeg synes, DR må tage sig sammen, komme ind i det nye århundrede og drive forretning ligesom de andre tv-stationer. Jeg bryder mig ikke om, at man bliver tvunget til at betale licens. Det svarer til, at man skal betale for at trække vejret. Men jeg synes, Underholdningsorkestret giver noget merværdi. Det vil jeg gerne betale for.«

Ricky Christensen, 30 år, pædagog, Odense:

»Underholdningsorkestret har en stor værdi. Jeg har arbejdet som musiker i 25 år, og jeg mener, det skal bevares. Så længe licenskronerne går til at sende ’X Factor’ og genudsendelser og alt muligt pis, så kan jeg ikke se, hvad jeg skal betale så mange penge om året for.«

Men hvis vi nu ikke betalte licens, ville du så have det ok med at nedlægge Underholdningsorkestret?

»Nej, egentlig ikke. Det er noget god musikkultur. Det afspejler en stor del af, hvad musikkultur er.«

Så du synes ikke, at licensen skal droppes til Underholdningsorkestret – bare til resten af DR?

»Jeg vil sige det sådan, at jeg vil i hvert fald gerne gå med til at betale mindre licens. Det er mange penge i forhold til, hvad man får.«

Jens Meyer, 56 år, gulvlægger, Svendborg:

»Jeg kan godt se, hvis det er lidt mærkeligt. Men det er det så bare ikke alligevel. For licensen er tvungen, og så skal man have noget for pengene. Hvis licensen blev afskaffet, skulle Underholdningsorkestret også væk. Jeg har sådan set ikke noget imod, at man skal betale nogle penge, men de sviner pengene væk. Det var måske en ide, at staten overtog Underholdningsorkestret, for de sviner også deres penge væk på en masse mærkelige ting.«

Hvor mener du så, at DR skulle spare i stedet for Underholdningsorkestret?

»De kunne måske spare lidt på deres ret voldsomme lønninger eller deres voldsomme overforbrug, når de er ude at optage. Nu er jeg selvstændig, jeg tror godt, jeg kunne finde en måde at gøre tingene billigere på, end de gør.«

Merete Hansen, 28 år, hjemmegående, Fyn:

»Jeg synes, licens er en meget dårlig ide, for det er en skjult skat. Det, man får at vide, når man ringer til DR’s licenskontor, er, at staten vil være sikker på, at du har et vist informationsniveau og ved, hvad der foregår ude i verden. Men det passer ikke. Jeg kender én, som ikke vidste, hvad USA’s præsident hed, og hun betalte licens.«

Burde du så ikke være glad for, at man har taget nogle af DR’s licenspenge, sådan at DR bliver mindre?

»Jeg synes, at der er for lidt klassisk musik og for mange dumme indkøbte serier. DR kunne godt spare pengene et andet sted.«



Iluustration Lars Andersen